Na temelju članka 35. Zakona o lokalnoj i područnoj (regionalnoj) samoupravi (Narodne novine br. 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15, - ispravak, 123/17, 98/19), članka 18. Statuta Općine Rakovec („Glasnik Zagrebačke županije“ br. 15/09, 9/13, 11/13 i 3/18) i članka 62. Poslovnika Općinskog Vijeća (Glasnik zagrebačke županije broj: 15/09 i 9/13), na prijedlog Povjerenstva za Statut, Poslovnik i normativnu djelatnost, Općinsko vijeće Općine Rakovec, na \_\_\_. sjednici održanoj dana \_\_\_\_\_ 2020. godine, donijelo je

**S T A T U T**

**OPĆINE RAKOVEC**

I. OPĆE ODREDBE

Članak 1.

Ovim se Statutom uređuje samoupravni djelokrug Općine Rakovec, njegova obilježja, javna priznanja, ustrojstvo, ovlasti i način rada tijela Općine Rakovec, način obavljanja poslova, oblici neposrednog sudjelovanja građana u odlučivanju, provođenje referenduma u pitanjima iz samoupravnog djelokruga, mjesna samouprava, ustrojstvo i rad javnih službi, suradnja s drugim jedinicama lokalne i područne (regionalne) samouprave, te druga pitanja od važnosti za ostvarivanje prava i obveza Općine Rakovec.

Članak 2.

Općina Rakovec je jedinica lokalne samouprave, čije područje sačinjavaju naselja: Rakovec, Baničevec, Mlaka, Dropčevec, Dvorišće, Valetić, Brezani, Hruškovec, Goli Vrh, Hudovo, Lipnica i Kolenica

Granice Općine Rakovec mogu se mijenjati na način i po postupku propisanom zakonom.

Članak 3.

Općina Rakovec je pravna osoba.

Sjedište Općine Rakovec je u Rakovcu, Rakovec 54

II. OBILJEŽJA OPĆINE

Članak 4.

Općina Rakovec ima svoj grb i zastavu.

Način uporabe i zaštita obilježja Općine Rakovec utvrđuje se posebnom odlukom u skladu sa zakonom i ovim Statutom.

Članak 5.

Grb Općine Rakovec je štit crveno i zlatno raščetvoren, u prvom srebrni Sv. Juraj koji ubija zmaja, te u četvrtom srebrne ruševine kule. Sv. Juraj je zaštitnik općine, a ruševine predstavljaju ruševine povijesnog grada Rakovca ispod kojeg se danas nalazi suvremeno naselje. Crvena boja predstavlja mučeništvo Sv. Jurja, a zlatna nekadašnji kraljevski posjed Rakovec.

Članak 6.

Zastava Općine Rakovec je tamno crvena sa žuto obrubljenim grbom u sredini. Svečana zastava tamno je crveni gonfalon koji završava trokutasto sa zlatnim resama, s grbom u sredini, imenom općine u dva reda iznad njega i ornamentom od hrastovih listova i žitnog klasa u dnu.

Članak 7.

Općina Rakovec ima svoj Dan, 15. svibnja i svake godine se svečano obilježava.

III. JAVNA PRIZNANJA

Članak 8.

Općinsko vijeće dodjeljuje javna priznanja za iznimna dostignuća i doprinos od osobitog značenja za razvitak i ugled Općine Rakovec, na način i po postupku propisanom Odlukom o priznanjima općine Rakovec.

IV. SURADNJA S DRUGIM JEDINICAMA LOKALNE I PODRUČNE

(REGIONALNE) SAMOUPRAVE

Članak 9.

Ostvarujući zajednički interes u unapređivanju gospodarskog, društvenog i kulturnog razvitka, Općina Rakovec uspostavlja i održava suradnju s drugim jedinicama lokalne samouprave u zemlji i inozemstvu, u skladu sa zakonom i međunarodnim ugovorima.

Članak 10.

Općinsko vijeće donosi odluku o uspostavljanju suradnje, odnosno o sklapanju sporazuma (ugovora, povelje, memoranduma i sl.) o suradnji sa pojedinim jedinicama lokalne samouprave, kada ocijeni da postoji dugoročan i trajan interes za uspostavljanje suradnje i mogućnosti za njezino razvijanje.

Kriteriji za uspostavljanje suradnje, te postupak donošenja odluke uređuje se posebnom odlukom Općinskog vijeća

Članak 11.

Sporazum o suradnji Općine Rakovec i općine ili grada druge države objavljuje se u „Glasniku Zagrebačke županije“.

V. SAMOUPRAVNI DJELOKRUG

Članak 12.

Općina Rakovec je samostalna u odlučivanju u poslovima iz samoupravnog djelokruga u skladu s Ustavom Republike Hrvatske i zakonom, te podliježe samo nadzoru zakonitosti rada i akata tijela Općine Rakovec

Članak 13.

Općina Rakovec u samoupravnom djelokrugu obavlja poslove lokalnog značaja kojima se neposredno ostvaruju prava građana, a koji nisu Ustavom ili zakonom dodijeljeni državnim tijelima i to osobito poslove koji se odnose na:

- uređenje naselja i stanovanje,

- prostorno i urbanističko planiranje,

- komunalno gospodarstvo,

- brigu o djeci,

- socijalnu skrb,

- predškolski odgoj,

- kulturu, tehničku kulturu, tjelesnu kulturu i šport,

- zaštitu potrošača,

- zaštitu i unapređenje prirodnog okoliša,

- protupožarnu zaštitu i civilnu zaštitu,

- promet na svom području,

- održavanje nerazvrstanih cesta,

- ostale poslove sukladno posebnim zakonima.

Općina Rakovec obavlja poslove iz samoupravnog djelokruga sukladno posebnim zakonima kojima se uređuju pojedine djelatnosti iz stavka 1. ovog članka.

Članak 14.

Općina Rakovec može organizirati obavljanje pojedinih poslova iz članka 13. ovog Statuta zajednički s drugom jedinicom lokalne samouprave ili više jedinica lokalne samouprave, osnivanjem zajedničkog tijela, zajedničkog upravnog odjela ili službe, zajedničkog trgovačkog društva ili zajednički organizirati obavljanje pojedinih poslova u skladu s posebnim zakonom.

Odluku o obavljanju poslova na način propisan u stavku 1. ovog članka donosi Općinsko vijeće, temeljem koje se zaključuje sporazum o zajedničkom organiziranju poslova, kojim se uređuju međusobni odnosi u obavljanju zajedničkih poslova.

Članak 15.

Općinsko vijeće može posebnom odlukom pojedine poslove iz samoupravnog djelokruga općine, čije je obavljanje od šireg interesa za građane na području više jedinica lokalne samouprave prenijeti na Županiju, u skladu sa njezinim Statutom.

VI. TIJELA OPĆINE RAKOVEC

Članak 16.

Tijela Općine Rakovec su Općinsko vijeće i Općinski načelnik.

1. **Općinsko vijeće**

Članak 17.

Općinsko vijeće predstavničko je tijelo građana i tijelo lokalne samouprave, koje donosi odluke i akte u okviru prava i dužnosti Općine, te obavlja i druge poslove u skladu sa Ustavom, zakonom i ovim Statutom.

Općinsko Vijeće broji 11 (jedanaest) vijećnika.

Ako zakonom ili drugim propisom nije jasno određeno nadležno tijelo za obavljanje poslova iz samoupravnog djelokruga, poslovi i zadaće koje se odnose na uređivanje odnosa iz samoupravnog djelokruga u nadležnosti su Općinskog vijeća, a izvršni poslovi i zadaće u nadležnosti su Općinskog načelnika.

Ukoliko se na način propisan stavkom 2. ovog članka ne može utvrditi nadležno tijelo, poslove i zadaće obavlja općinsko vijeće.

Članak 18.

Općinsko vijeće donosi:

- Statut Općine,

- Poslovnik o radu Općinskog vijeća,

- odluku o uvjetima, načinu i postupku gospodarenja nekretninama u vlasništvu Općine,

- proračun i odluku o izvršenju proračuna,

- godišnje izvješće o izvršenju proračuna,

- odluku o privremenom financiranju

- "odlučuje o stjecanju i otuđenju nekretnina i pokretnina i raspolaganju ostalom

imovinom Općine, u visini pojedinačne vrijednosti više od 70.000,00 kuna, ako je  
 stjecanje i otuđenje nekretnina i pokretnina te raspolaganje drugom imovinom  
 planirano u proračunu i provedeno u skladu sa zakonom,

- odluku o promjeni granice Općine

- uređuje ustrojstvo i djelokrug upravnih odjela i službi,

- osniva javne ustanove, ustanove, trgovačka društva i druge pravne osobe, za  
 obavljanje gospodarskih, društvenih, komunalnih i drugih djelatnosti od interesa za  
 Općinu,

- daje prethodne suglasnosti na statute ustanova, ukoliko zakonom ili odlukom o  
 osnivanju nije drugačije propisano,

- donosi odluke o potpisivanju sporazuma o suradnji s drugim jedinicama lokalne  
 samouprave, u skladu sa općim aktom i zakonom,

- raspisuje lokalni referendum,

- bira i razrješava predsjednika i potpredsjednike Općinskog vijeća,

- bira i razrješava predsjednike i članove radnih tijela Općinskog vijeća,

- odlučuje o pokroviteljstvu,

- donosi odluku o kriterijima, načinu i postupku za dodjelu javnih priznanja i dodjeljuje  
 javna priznanja,

- imenuje i razrješava i druge osobe određene zakonom, ovim Statutom i posebnim  
 odlukama Općinskog vijeća,

- donosi odluke i druge opće akte koji su mu stavljeni u djelokrug zakonom i  
 podzakonskim aktima.

U vrijeme kada Općinsko vijeće ne zasjeda, predsjednik Vijeća može u ime Općinskog vijeća preuzeti pokroviteljstvo društvene, znanstvene, kulturne, sportske ili druge manifestacije od značaja za Općinu Rakovec. O preuzetom pokroviteljstvu predsjednik obavještava Vijeće na prvoj sljedećoj sjednici.

Članak 19.

Općinsko vijeće ima predsjednika i jednog potpredsjednika.

Potpredsjednik se u pravilu bira na način i po postupku kao i predsjednik Vijeća.

Funkcija predsjednika i potpredsjednika vijeća je počasna i za to obnašatelji funkcije ne primaju plaću.

Vijeće može posebnom odlukom odlučiti o naknadama troškova predsjednika i potpredsjednika.

Članak 20.

Predsjednik Općinskog vijeća:

- zastupa Vijeće

- saziva i organizira, te predsjedava sjednicama Vijeća,

- predlaže dnevni red Vijeća,

- upućuje prijedloge ovlaštenih predlagatelja u propisani postupak,

- brine o postupku donošenja odluka i općih akata,

- održava red na sjednici Vijeća,

- usklađuje rad radnih tijela,

- potpisuje odluke i akte koje donosi Vijeće,

- brine o suradnji Vijeća i Općinskog načelnika,

- brine se o zaštiti prava vijećnika,

- obavlja i druge poslove određene zakonom i Poslovnikom Općinskog vijeća,

- dostavlja Statut, Poslovnik, proračun i druge opće akte nadležnom tijelu državne  
 uprave u čijem je djelokrugu opći akt, s izvatkom iz zapisnika sa sjednice Vijeća, u roku  
 od 15 dana od dana donošenja,

- dostavlja bez odgode donijete na sjednicama Vijeća Općinskom načelniku.

Članak 21.

Mandat vijećnika Općinskog vijeća traje četiri godine, a započinje danom konstituiranja Općinskog vijeća i traje do stupanja na snagu odluke Vlade Republike Hrvatske o raspisivanju slijedećih redovnih izbora, odnosno do stupanja na snagu odluke Vlade Republike Hrvatske o raspuštanju Općinskog vijeća.

Mandat članova općinskog vijeća izabranih na prijevremenim izborima traje do isteka tekućeg mandata Općinskog vijeća izabranog na redovnim izborima.

Funkcija članova Vijeća je počasna i za to vijećnik ne prima plaću.

Vijećnici imaju pravo na naknadu u skladu s posebnom odlukom Općinskog vijeća.

Vijećnici imaju pravo na opravdani neplaćeni izostanak s posla radi sudjelovanja u radu Općinskog vijeća i njegovih tijela.

Vijećnici nemaju obvezujući mandat i nisu opozivi.

Članak 22.

Vijećniku prestaje mandat prije isteka vremena na koji je izabran:

- ako podnese ostavku koja je zaprimljena najkasnije tri dana prije zakazanog  
 održavanja sjednice Općinskog vijeća i ovjerena kod javnog bilježnika najranije osam  
 dana prije podnošenja iste,

- ako je pravomoćnom sudskom odlukom potpuno lišen poslovne sposobnosti, danom  
 pravomoćnosti sudske odluke,

- ako je pravomoćnom sudskom presudom osuđen na bezuvjetnu kaznu zatvora u  
 trajanju dužem od šest mjeseci, danom pravomoćnosti presude,

- ako mu prestane prebivalište na području općine Rakovec,

- ako mu prestane hrvatsko državljanstvo sukladno odredbama zakona kojim se uređuje  
 hrvatsko državljanstvo, danom njegovog prestanka,

- smrću.

Vijećniku kojem prestane hrvatsko državljanstvo, a koji je državljanin države članice Europske unije, mandat ne prestaje prestankom hrvatskog državljanstva.

Članak 23.

Vijećniku koji za vrijeme trajanja mandata prihvati obnašanje dužnosti koja je prema odredbama zakona nespojiva s dužnošću člana predstavničkog tijela, mandat miruje, a za to vrijeme vijećnika zamjenjuje zamjenik, u skladu s odredbama zakona.

Vijećnik je dužan u roku od 8 dana od dana prihvaćanja nespojive dužnosti o tome obavijestiti predsjednika Općinskog vijeća, a mandat mu počinje mirovati protekom toga roka.

Po prestanku obnašanja nespojive dužnosti, vijećnik nastavlja s obnašanjem dužnosti vijećnika, ako podnese pisani zahtjev predsjedniku Općinskog vijeća u roku od osam dana od dana prestanka obnašanja nespojive dužnosti. Mirovanje mandata prestaje osmog dana od dana podnošenja pisanog zahtjeva.

Ako vijećnik po prestanku mandata obnašanja nespojive dužnosti ne podnese pisani zahtjeva iz stavka 3. ovog članka, smatrat će se da mu mandat miruje iz osobnih razloga.

Vijećnik može tijekom mandata staviti svoj mandat u mirovanje iz osobnih razloga, podnošenjem pisanog zahtjeva predsjedniku Općinskog vijeća, a mirovanje mandata počinje teći od dana dostave pisanog zahtjeva, sukladno pravilima o dostavi propisanim Zakonom o općem upravnom postupku.

Mirovanje mandata iz osobnih razloga ne može trajati kraće od 6 mjeseci, a vijećnik nastavlja sa obnašanjem dužnosti osmog dana od dana dostave pisane obavijesti predsjedniku Općinskog vijeća.

Vijećnik može tražiti nastavljanje obnašanja dužnosti vijećnika jedanput u tijeku trajanja mandata.

Članak 24.

Vijećnik ima prava i dužnosti:

- sudjelovati na sjednicama Vijeća

- raspravljati i glasovati o svakom pitanju koje je na dnevnom redu sjednice Vijeća

- predlagati Vijeću donošenje akata, podnositi prijedloge akata i podnositi amandmane  
 na prijedloge akata

- postavljati pitanja iz djelokruga rada Vijeća,

- postavljati pitanja Općinskom načelniku i zamjeniku,

- sudjelovati na sjednicama radnih tijela Vijeća i na njima raspravljati, a u radnim tijelima  
 kojih je član i glasovati,

- prihvatiti se članstva u najviše 2 radna tijela u koje ga izabere Vijeće

- tražiti i dobiti podatke, potrebne za obavljanje dužnosti vijećnika, od tijela Općine te u  
 svezi s tim koristiti njihove stručne i tehničke usluge,

- izvršiti uvid u registar popisa birača, za vrijeme obavljanja vijećničke dužnosti.

Vijećnik ne može biti kazneno gonjen niti odgovoran na bilo koji drugi način, zbog glasovanja, izjava ili mišljenja i stavova na sjednicama Općinskog vijeća.

Članak 25.

Poslovnikom Općinskog vijeća detaljnije se uređuje način konstituiranja, sazivanja, rad i tijek sjednice, ostvarivanje prava, obveza i odgovornosti vijećnika, ostvarivanje prava i dužnosti predsjednika Općinskog vijeća, djelokrug, sastav i način rada radnih tijela, način i postupak donošenja akata u Vijeću, postupak izbora i razrješenja, sudjelovanje građana na sjednicama te druga pitanja od značaja za rad Vijeća.

**1.1. Radna tijela**

Članak 26.

Radna tijela Općinskog vijeća su:

- Odbor za izbor i imenovanja,

- Odbor za Statut, Poslovnik i normativnu djelatnost,

- Mandatna komisija,

- Odbor za proračun i financije.

Članak 27.

Odbor za izbor i imenovanja, predlaže:

- izbor i razrješenje predsjednika i potpredsjednike Općinskog vijeća,

- izbor i razrješenje članova radnih tijela Vijeća,

- imenovanje i razrješenje i drugih osoba određenih ovim Statutom i drugim odlukama  
 Vijeća,

Članak 28.

Odbor za Statut, Poslovnik i normativnu djelatnost:

- predlaže Statut Općine i Poslovnik Općinskog vijeća,

- predlaže pokretanje postupka za izmjenu Statuta odnosno Poslovnika Vijeća,

- razmatra prijedloge i drugih općih akata koje donosi Vijeće te u pogledu njihove pravne  
 obrade i o tome daje mišljene i prijedloge Vijeću,

- obavlja i druge poslove određene ovim Statutom.

Članak 29.

Mandatna komisija:

- na konstituirajućoj sjednici obavještava Općinsko vijeće o provedenim izborima za  
Općinsko vijeće i imenima izabranih vijećnika, temeljem objavljenih rezultata nadležnog izbornog povjerenstva o provedenim izborima,

- obavještava Vijeće o podnesenim ostavkama na vijećničku dužnost, te o zamjenicima  
vijećnika koji umjesto njih počinju obavljati vijećničku dužnost,

- obavještava Općinsko vijeće o mirovanju mandata vijećnika po sili zakona, o mirovanju  
mandata iz osobnih razloga i o mirovanju mandata zbog obnašanja nespojive dužnosti, te o zamjeniku vijećnika koji umjesto njega počinje obnašati vijećničku dužnost,

- obavještava Vijeće o prestanku mirovanja mandata vijećnika.

Članak 30.

Općinsko vijeće može uz radna tijela osnovana ovim Statutom, osnivati druga stalna i povremena radna tijela radi proučavanja i razmatranja drugih pitanja iz djelokruga Viijeća, pripreme prijedloga odluka i drugih akata, davanja mišljenja i prijedloga u svezi pitanja koja su na dnevnom redu Vijeća.

Sastav, broj članova, djelokrug i način rada radnih tijela utvrđuje Vijeće odlukama o osnivanju radnih tijela.

Članak 31.

Nadzor zakonitosti rada Općinskog vijeća obavlja središnje tijelo državne uprave nadležno za lokalnu samoupravu.

**2. Općinski načelnik i zamjenik Općinskog načelnika**

Članak 32.

Općinski načelnik zastupa Općinu i nositelj je izvršne vlasti Općine.

Zamjenik Općinskog načelnika zastupa Općinu i nositelj je izvršne vlasti kada obnaša dužnost Općinskog načelnika u slučajevima propisanim Zakonom.

Mandat Općinskog načelnika i zamjenika Općinskog načelnika koji je izabran na neposrednim izborima zajedno sa Općinskim načelnikom, traje četiri godine, a počinje teći prvog radnog dana koji slijedi danu objave konačnih rezultata izbora i traje do prvog radnog dana koji slijedi danu objave konačnih rezultata izbora novog Općinskog načelnika.

U obavljaju izvršne vlasti Općinski načelnik, odnosno zamjenik Općinskog načelnika kada obnaša dužnost Općinskog načelnika:

- priprema prijedloge općih akata,

- izvršava i osigurava izvršavanje općih akata Vijeća

- utvrđuje prijedlog proračuna Općine i izvršenje proračuna,

- upravlja nekretninama, pokretninama i imovinskim pravima u vlasništvu Općine u  
skladu sa zakonom, ovim Statutom i općim aktom Vijeća,

- odlučuje o stjecanju i otuđenju pokretnina i nekretnina i drugom raspolaganju  
imovinom, u skladu sa Zakonom, Statutom i posebnim propisima,

- odlučuje o stjecanju i otuđenju pokretnina i nekretnina i raspolaganju ostalom  
imovinom Općine čija pojedinačna vrijednost ne prelazi 70.000,00 kuna, ako je stjecanje i otuđivanje planirano u proračunu i provedeno u skladu sa zakonskim propisima.

- upravlja prihodima i rashodima Općine,

- upravlja raspoloživim novčanim sredstvima na računu proračuna Općine.

- odlučuje o davanju suglasnosti za zaduživanje pravnim osobama u većinskom  
izravnom ili neizravnom vlasništvu Općine i o davanju suglasnosti za zaduživanje ustanova kojih je osnivač Općina,

- donosi pravilnik o unutarnjem redu za upravna tijela Općine,

- imenuje i razrješava pročelnika upravnog tijela,

- imenuje i razrješava unutarnjeg revizora,

- imenuje i razrješuje predstavnike Općine u tijelima javnih ustanova, trgovačkih društava  
i drugih pravnih osoba, u kojima Općina ima udjele ili dionice i kojih je osnivač, ako posebnim zakonom nije drugačije rečeno. Odluku o imenovanju i razrješenju objavljuje u prvom broju Glasnika Zagrebačke županije, koji slijedi nakon donošenja te Odluke,

- utvrđuje plan prijma u službu u upravna tijela Općine,

- predlaže izradu prostornog plana kao i njegove izmjene i dopune na temelju  
obrazloženih i argumentiranih prijedloga fizičkih i pravnih osoba,

- razmatra i utvrđuje konačni prijedlog prostornog plana,

- imenuje i razrješava upravitelja vlastitog pogona,

- donosi odluku o objavi prikupljanja ponuda ili raspisivanju natječaja za obavljanje  
komunalnih djelatnosti,

- sklapa ugovor o koncesiji za obavljanje komunalnih djelatnosti,

- donosi odluku o objavi prikupljanja ponuda ili raspisivanju natječaja za obavljanje  
komunalnih djelatnosti i sklapa ugovor o povjeravanju poslova,

- daje prethodnu suglasnost na izmjenu cijena komunalnih usluga,

- do kraja ožujka tekuće godine podnosi Vijeću izvješće o izvršenju Programa održavanja  
komunalne infrastrukture i Programa gradnje komunalne infrastrukture za prethodnu godinu,

- provodi postupak natječaja i donosi odluku o najpovoljnijoj ponudi za davanje u zakup  
poslovnog prostora u vlasništvu Općine u skladu s posebnom odlukom Vijeća,

- organizira zaštitu od požara na području Općine i vodi brigu o uspješnom provođenju i  
poduzimanju mjera za unapređenje zaštite od požara,

- usmjerava djelovanje upravnih odjela i službi Općine rada u obavljanju poslova iz  
samoupravnog djelokruga Općina, odnosno poslova državne uprave, ako su preneseni na Općinu,

- nadzire rad upravnih odjela i službi u samoupravnom djelokrugu i povjerenih poslova  
državne uprave,

- daje mišljenje o prijedlozima koje podnose drugi ovlašteni predlagatelji,

- obavlja nadzor nad zakonitošću rada tijela mjesnih odbora,

- obavlja i druge poslove predviđene ovim Statutom i drugim propisima.

Općinski načelnik, odnosno Zamjenik Općinskog načelnika kada obavlja dužnost Općinskog načelnika dužan je izvijestiti Vijeće o danim suglasnostima za zaduživanje iz stavka 4. alineje 8. ovog članka tromjesečno do 10. u mjesecu za prethodno izvještajno razdoblje.

Članak 33.

Općinski načelnik odnosno Zamjenik Općinskog načelnika kada obavlja dužnost Općinskog načelnika je odgovoran za ustavnost i zakonitost obavljanja poslova koji su u njegovom djelokrugu i za ustavnost i zakonitost akata upravnih tijela Općine.

Članak 34.

Općinski načelnik odnosno Zamjenik Općinskog načelnika kada obavlja dužnost Općinskog načelnika dva puta godišnje podnosi polugodišnje izvješće o svom radu i to do 31. ožujka tekuće godine za razdoblje srpanj-prosinac prethodne godine i do 15. rujna za razdoblje siječanj-lipanj tekuće godine.

Vijeće može, pored izvješća iz stavka 1. ovog članka, od načelnika tražiti izvješće o pojedinim pitanjima iz njegovog djelokruga.

Općinski načelnik odnosno Zamjenik Općinskog načelnika kada obavlja dužnost Općinskog načelnika podnosi izvješće po zahtjevu iz stavka 2. ovog članka u roku od 30 dana od dana primitka zahtjeva. Ukoliko jedan zahtjev sadrži veći broj različitih pitanja, rok za podnošenje izvješća iznosi 60 dana od dana primitka zahtjeva.

Vijeće ne može zahtijevati od načelnika odnosno Zamjenik Općinskog načelnika kada obavlja dužnost Općinskog načelnika izvješće o bitno podudarnom pitanju prije proteka roka od 6 mjeseci od ranije podnesenog izvješća o istom pitanju.

Članak 35.

Općinski načelnik u obavljanju poslova iz samoupravnog djelokruga Općine; Zakonom:

- ima pravo obustaviti od primjene opći akt Općinskog vijeća, ako ocijeni da je tim aktom  
povrijeđen zakon ili drugi propis, i u roku od 8 dana donijeti Odluku o obustavi općeg akta, te zatražiti od Općinskog vijeća da u roku od 8 dana od dana donošenja odluke o obustavi, otkloni uočene nedostatke u općem aktu. Ako Općinsko vijeće ne otkloni nedostatke, Općinski načelnik dužan je bez odgode o tome obavijestiti nadležno tijelo državne uprave u čijem je djelokrugu opći akt i dostaviti tom nadležnom tijelu državne uprave odluku o obustavi općeg akta.

- ima pravo obustaviti od primjene akt Mjesnog odbora ako ocijeni da je taj akt u  
suprotnosti sa zakonom, Statutom i općim aktima Općinskog vijeća.

Članak 36.

Općinskog načelnika zamjenjuje njegov Zamjenik, u slučaju duže spriječenosti ili odsutnosti Općinskog načelnika, ili drugih razloga spriječenosti u obavljanju svoje dužnosti.

Smatra se da je Općinski načelnik duže odsutan ili spriječen ako nije prisutan u poslovnim prostorijama duže od 30 dana, a pri tome nije neposredno dostupan dužnosnicima i zaposlenicima radi dogovora o obavljanju poslova, donošenju akata potpisivanju akata i sl.

Članak 37.

Općinski načelnik može obavljanje određenih poslova iz svog djelokruga povjeriti zamjeniku, ali mu time ne prestaje odgovornost za njihovo obavljanje.

Zamjenik načelnika je u slučaju iz stavka 1. ovog članka dužan pridržavati se uputa načelnika.

Članak 38.

Općinski načelnik i zamjenik Općinskog načelnika svoju dužnost mogu obavljati profesionalno ili volonterski. Odluku o načinu obavljanja dužnosti Općinski načelnik i zamjenik donose samostalno.

Kada osoba iz stavka 1. ovog članka dužnost obavlja volonterski, ne može promijeniti način obavljanja dužnosti u godini održavanja redovnih lokanih izbora.

Članak 39.

Općinskom načelniku i zamjeniku mandat prestaje po sili zakona:

- dostave pisane ostavke, sukladno odredbama Zakona o općem upravnom postupku,

- danom pravomoćnosti odluke o oduzimanju poslovne sposobnosti,

- danom pravomoćnosti sudske presude kojom je osuđen na bezuvjetnu kaznu zatvora  
u trajanju jednog mjeseca,

- danom prestanka prebivališta na području Općine Rakovec,

- danom prestanka hrvatskog državljanstva,

- smrću.

Ako Općinskom načelniku uslijed nastupa okolnosti iz stavka 1. ovog članka prestane mandat prije isteka dvije godine, pročelnik Jedinstvenog upravnog odjela u roku od 8 dana obavijestit će Vladu Republike Hrvatske o prestanku mandata Općinskog načelnika radi raspisivanja prijevremenih izbora za novog Općinskog načelnika.

Ako mandat Općinskog načelnika iz nekog od razloga utvrđenih stavkom 1. ovog članka prestane nakon isteka dvije godine mandata Općinskog načelnika, dužnost općinskog načelnika do kraja mandata obnašati će zamjenik Općinskog načelnika.

Članak 40.

Općinski načelnik i njegov zamjenik koji je izabran zajedno s njim, mogu biti opozvani putem referenduma.

Ako na referendumu bude donesena odluka o opozivu općinskog načelnika i njegovog zamjenika, mandat im prestaje danom objave rezultata referenduma, a do provođenja prijevremenih izbora dužnost načelnika obnašati će povjerenik kojeg imenuje Vlada Republike Hrvatske.

VII. NESPOSREDNO SUDJELOVANJE GRAĐANA U ODLUČIVANJU

Članak 41.

Građani mogu neposredno sudjelovati u odlučivanju o lokalnim poslovima putem lokalnog referenduma i zbora građana, u skladu sa zakonom i ovim Statutom.

Članak 42.

Referendum se može raspisati radi odlučivanja o prijedlogu o promjeni Statuta Općine, o prijedlogu općeg akta, kao i o drugim pitanjima određenim zakonom.

Prijedlog za donošenje odluke o raspisivanju referenduma iz stavka 1. ovog članka može temeljem odredaba zakona i ovog Statuta, dati jedna trećina članova Općinskog vijeća, Općinski načelnik, većina Vijeća mjesnih odbora na području Općine i najmanje 20 % ukupnog broja birača upisanih u popis birača Općine.

Referendum raspisan radi prethodnog pribavljanja mišljenja stanovnika o promjeni područja Općine, nije obvezujući.

Članak 43.

Osim iz razloga utvrđenih člankom 41. stavkom 1. ovoga Statuta, referendum se može raspisati i radi opoziva općinskog načelnika i njegovog zamjenika.

Prijedlog za raspisivanje referenduma radi opoziva Općinskog načelnika i njegovog zamjenika može podnijeti najmanje 20% ukupnog broja birača upisanih u popis birača Općine ili 2/3 vijećnika Općinskog vijeća.

Ako je raspisivanje referenduma za opoziv predložilo 2/3 vijećnika, Odluka o raspisivanju donosi se dvotrećinskom većinom svih članova Općinskog vijeća.

Općinsko vijeće ne smije raspisati referendum za opoziv općinskog načelnika i njegovog zamjenika prije proteka roka od 6 mjeseci od održanih izbora ili ranije

održanog referenduma za opoziv niti u godini u kojoj se održavaju redovni izbori za načelnika.

Članak 44.

Ako su prijedlog za raspisivanje referenduma podnijeli birači predsjednik općinskog vijeća dužan je podneseni prijedlog za raspisivanje referenduma u roku od 30 dana od dana primitka dostaviti središnjem tijelu državne uprave nadležnom za lokalnu i područnu (regionalnu) samoupravu radi utvrđivanja da li je prijedlog podnesen od potrebnog broja birača.

Ako središnje tijelo državne uprave nadležno za lokalnu i područnu (regionalnu) samoupravu utvrdi da je prijedlog za raspisivanje referenduma ispravan, općinsko vijeće će raspisati referendum u roku od 30 dana od dana zaprimanja odluke o ispravnosti prijedloga.

Ako su prijedlog za raspisivanje referenduma za opoziv načelnika i njegovog zamjenika podnijeli birači, predsjednik Općinskog vijeća dužan je postupiti kao i u stavku 1. i 2. ovoga članka.

Ako je raspisivanje referenduma predložilo 2/3 članova predstavničkog tijela, odnosno ako je raspisivanje referenduma predložio općinski načelnik te ako je raspisivanje referenduma predložila većina vijeća mjesnih odbora na području općine, predstavničko tijelo dužno je izjasniti se o podnesenom prijedlogu te ako prijedlog prihvati, donijeti odluku o raspisivanju referenduma u roku od 30 dana od zaprimanja prijedloga.

Članak 45.

Odluka o raspisivanju referenduma sadrži naziv tijela koje raspisuje referendum, područje za koje se raspisuje referendum, naziv akta o kojem se odlučuje na referendumu, odnosno naznaku pitanja o kojem će birači odlučivati, obrazloženje akta ili pitanja o kojima se raspisuje referendum, referendumsko pitanje ili pitanja, odnosno jedan ili više prijedloga o kojima će birači odlučivati, te dan održavanja referenduma.

Članak 46.

Pravo glasovanja na referendumu imaju građani koji imaju prebivalište na području Općine Rakovec, odnosno na području za koje se raspisuje referendum i upisani su u popis birača.

Članak 47.

Odluka donesena na referendumu obvezatna je za Općinsko vijeće, osim odluke donesene na savjetodavnom referendumu koja nije obvezatna.

Članak 48.

Postupak provođenja referenduma i odluke donijete na referendumu podliježu nadzoru zakonitosti općih akata, kojeg provodi središnje tijelo državne uprave nadležno za lokalnu i područnu (regionalnu) samoupravu.

Članak 49.

Općinsko vijeće može tražiti mišljenje od zborova građana o prijedlogu općeg akta ili drugog pitanja iz djelokruga općine kao i o drugim pitanjima određenim zakonom.

Prijedlog za traženje mišljenja iz stavka 1. ovog članka može dati jedna trećina vijećnika i Općinski načelnik.

Općinsko vijeće dužno je razmotriti prijedlog iz stavka 2. ovog članka u roku od 60 od dana zaprimanja prijedloga.

Odlukom iz stavka 1. ovog članka određuju se pitanja o kojima će se tražiti mišljenje od zborova građana te vrijeme u kojem se mišljenje treba dostaviti.

Mišljenje mjesnih zborova građana ne obvezuje Općinsko vijeće.

Članak 50.

Zbor građana saziva predsjednik Općinskog vijeća u roku od 15 dana od dana donošenja odluke Vijeća.

Za pravovaljano izjašnjavanje na zboru građana potrebna je prisutnost najmanje 5 % birača upisanih u popis birača mjesnog odbora za čije područje je sazvan zbor građana.

Izjašnjavanje građana na zboru građana je javno, a odluke se donose većinom glasova prisutnih građana.

Članak 51.

Građani imaju pravo predlagati općinskom vijeću donošenje određenog akta ili rješavanja određenog pitanja iz djelokruga općinskog vijeća.

Općinsko vijeće raspravlja o prijedlogu iz stavka l. ovog članka, ako prijedlog potpisom podrži najmanje 10% birača upisanih u popis birača Opčine Rakovec.

Općinsko vijeće dužno je dati odgovor podnositeljima, najkasnije u roku od 3 mjeseca od prijema prijedloga.

Članak 52.

Građani i pravne osobe imaju pravo podnositi predstavke i pritužbe na rad tijela Općine kao i na rad njegovih upravnih tijela, te na nepravilan odnos zaposlenih u tim tijelima kada im se obraćaju radi ostvarivanja svojih prava i interesa ili izvršavanja svojih građanskih dužnosti.

Na podnijete predstavke i pritužbe čelnik tijela Općine, odnosno pročelnik upravnog tijela dužan je odgovoriti u roku od 30 dana od dana podnošenja predstavke, odnosno pritužbe.

Ostvarivanje prava iz stavka 1. ovog članka osigurava se ustanovljavanjem knjige pritužbi, postavljanjem sandučića za predstavke i pritužbe, neposrednim komuniciranjem s ovlaštenim predstavnicima tijela Općine, te ukoliko za to postoje tehničke pretpostavke, sredstvima elektroničke komunikacije (e-mailom, kontakt obrascem na web stranicama).

VIII. UPRAVNA TIJELA

Članak 53.

Za obavljanje poslova iz samoupravnog djelokruga Općine Rakovec utvrđenih zakonom i ovim Statutom, te obavljanje povjerenih poslova državne uprave, ustrojavaju se upravna tijela Općine, odnosno Jedinstveni upravni odjel.

Ustrojstvo i djelokrug Jedinstvenog upravnog odjela uređuje se posebnom odlukom Općinskog vijeća.

Jedinstvenim upravnim odjelom upravlja pročelnik kojeg na temelju javnog natječaja imenuje Općinski načelnik.

Članak 54.

Jedinstveni upravni odjel u oblastima za koje je ustrojen i u okviru djelokruga utvrđenog posebnom odlukom, neposredno izvršava i nadzire provođenje općih i pojedinačnih akata tijela Općine, te u slučaju neprovođenja općeg akta poduzimaju propisane mjere.

Upravno tijelo Općine u obavljanju povjerenih poslova državne uprave rješavaju u upravnim stvarima u prvom stupnju. Protiv pojedinačnih akata iz stavka 2. Ovog članka može se izjaviti žalba nadležnom tijelu državne uprave u skladu s posebnim zakonom kojim se uređuje pojedino upravno područje.

Članak 55.

Jedinstveni upravni odjel samostalan je u okviru svog djelokruga, a za zakonito i pravovremeno obavljanje poslova iz svoje nadležnosti odgovorni su Općinskom načelniku.

U obavljanju povjerenih poslova državne uprave upravno tijelo ima ovlasti i obveze tijela državne uprave sukladno zakonu kojim se uređuje sustav državne uprave.

Članak 56.

Sredstva za rad Jedinstvenog upravnog odjela, osiguravaju se u Proračunu Općine Rakovec, Državnom proračunu i iz drugih prihoda u skladu sa zakonom.

IX. JAVNE SLUŽBE

Članak 57.

Općina Rakovec u okviru samoupravnog djelokruga osigurava obavljanje djelatnosti kojima se zadovoljavaju svakodnevne potrebe građana na području komunalnih, društvenih i drugih djelatnosti, za koje je zakonom utvrđeno da se obavljaju kao javna služba.

Članak 58.

Općina Rakovec osigurava obavljanje djelatnosti iz članka 56. ovog Statuta osnivanjem trgovačkih društva, javnih ustanova, drugih pravnih osoba.

Općinski načelnik imenuje i razrješava predstavnike jedinice lokalne samouprave u tijelima javnih ustanova, trgovačkih društava i drugih pravnih osoba čiji je osnivač Općina.

Obavljanje određenih djelatnosti Općina Rakovec može povjeriti drugim pravnim i fizičkim osobama temeljem ugovora o koncesiji.

X. MJESNA SAMOUPRAVA

Članak 59.

Na području Općine Rakovec osnivaju se mjesni odbori, kao oblici mjesne samouprave, a radi ostvarivanja neposrednog sudjelovanja građana u odlučivanju o lokalnim poslovima.

Mjesni odbori se osnivaju za pojedina naselja ili više međusobno povezanih manjih naselja ili za dijelove naselja koji čine zasebnu razgraničenu cjelinu, na način i po postupku propisanom zakonom, ovim Statutom

Mjesni odbor je pravna osoba.

Članak 60.

Mjesni odbori na području Općine Rakovec su:

- Mjesni odbor Rakovec za područje mjesta Rakovec,

- Mjesni odbor Baničevec za područje mjesta Baničevec,

- Mjesni odbor Mlaka za područje mjesta Mlaka,

- Mjesni odbor Dropčevec za područje mjesta Dropčevec,

- Mjesni odbor Dvorišće za područje mjesta Dvorišće,

- Mjesni odbor Valetić za područje mjesta Valetić,

- Mjesni odbor Hruškovec za područje mjesta Hruškovec,

- Mjesni odbor Hudovo za područje mjesta Hudovo,

- Mjesni odbor Lipnica za područje mjesta Lipnica,

- Mjesni odbor Kolenica za područje mjesta Kolenica,

- Mjesni odbor Goli Vrh za područje mjesta Goli Vrh,

- Mjesni odbor Brezani za područje mjesta Brezani.

Članak 61.

Inicijativu i prijedlog za osnivanje mjesnog odbora može dati 10 % građana upisanih u popis birača za područje za koje se predlaže osnivanje mjesnog odbora, članovi predstavničkog tijela, Općinski načelnik.

Članak 62.

Općinski načelnik u roku od 15 dana od dana primitka prijedloga utvrđuje da li je prijedlog podnesen na način i po postupku utvrđenim zakonom i ovim Statutom.

Ukoliko utvrdi da prijedlog nije podnesen na propisani način i po propisanom postupku, obavijestit će predlagatelja i zatražiti da u roku od 15 dana dopuni prijedlog za osnivanje mjesnog odbora.

Pravovaljani prijedlog upućuje općinskom vijeću, koje je dužno izjasniti se o prijedlogu u roku od 60 dana od prijema prijedloga.

Članak 63.

U prijedlogu za osnivanje mjesnog odbora navode se podaci o predlagatelju, području i granicama mjesnog odbora, sjedište mjesnog odbora, osnove pravila mjesnog odbora te zadaci i izvori financiranja mjesnog odbora.

Članak 64.

Tijela mjesnog odbora su vijeće mjesnog odbora i predsjednik vijeća mjesnog odbora.

Članak 65.

Članove vijeća mjesnog odbora biraju građani s područja mjesnog odbora koji imaju biračko pravo na neposrednim izborima, tajnim glasovanjem, na vrijeme od četiri godine.

Izbornu jedinicu za izbor članova vijeća mjesnog odbora čini cijelo područje mjesnog odbora.

Postupak izbora članova vijeća mjesnog odbora uređuje se posebnom odlukom Općinskog vijeća uz shodnu primjenu odredbe zakona kojim se uređuje izbor članova predstavničkih tijela jedinica lokalne samouprave.

Članak 66.

Izbore za članove vijeća mjesnih odbora raspisuje i odluku o raspisivanju izbora donosi Općinsko vijeće u roku od 120 dana od dana isteka mandata ili raspuštanja vijeća mjesnog odbora.

Od dana raspisivanja izbora pa do dana izbora ne može proteći manje od 30 dana niti više od 60 dana.

Članak 67.

Vijeće mjesnog odbora ima, uključujući i predsjednika, 3 - 5 člana.

Broj članova vijeća mjesnog odbora se određuje prema broju stanovnika na području mjesnog odbora na način da se do 100 stanovnika bira 3 člana, preko 100 stanovnika bira 5 članova vijeća mjesnog odbora.

Za člana vijeća mjesnog odbora može biti biran hrvatski državljanin s navršenih 18 godina života koji ima prebivalište na području mjesnog odbora.

Članak 68.

Vijeće mjesnog odbora bira predsjednika vijeća iz svog sastava većinom glasova svih članova Vijeća, na vrijeme od četiri godine, tajnim glasovanjem.

Predsjednik vijeća predstavlja mjesni odbor i za svoj rad odgovoran je vijeću mjesnog odbora.

Članak 69.

Vijeće mjesnog odbora donosi program rada mjesnog odbora, pravila mjesnog odbora, poslovnik o svom radu, financijski plan i godišnji obračun, te obavlja druge poslove utvrđene zakonom, ovim Statutom i odlukama Općinskog vijeća i Općinskog načelnika.

Članak 70.

Programom rada utvrđuju se zadaci mjesnog odbora, osobito u pogledu vođenja brige o uređenju područja mjesnog odbora, provođenjem manjih komunalnih akcija kojima se poboljšava komunalni standard građana.

Članak 71.

Pravilima mjesnog odbora detaljnije se uređuje način konstituiranja, sazivanja i rad vijeća mjesnog odbora, ostvarivanje prava, obveza i odgovornosti članova vijeća mjesnog odbora, ostvarivanje prava i dužnosti predsjednika vijeća mjesnog odbora, način odlučivanja, te druga pitanja od značaja za rad mjesnog odbora.

Članak 72.

Prihode mjesnog odbora čine prihodi od pomoći i dotacija pravnih ili fizičkih osoba, te prihodi koje posebnom odlukom utvrdi Općinsko vijeće.

Članak 73.

Vijeće mjesnog odbora, radi raspravljanja o potrebama i interesima građana, te davanja prijedloga za rješavanje pitanja od lokalnog značenja, može sazivati zborove građana.

Zbor građana može se sazvati i za dio područja mjesnog odbora koji čini zasebnu cjelinu.

Zbor građana vodi predsjednik mjesnog odbora ili član vijeća mjesnog odbora kojeg odredi vijeće.

Članak 74.

Inicijativu i prijedlog za promjenu područja mjesnog odbora mogu dati tijela mjesnog odbora i Općinski načelnik.

O inicijativi i prijedlogu iz prethodnog stavka Općinsko vijeće donosi odluku uz prethodno pribavljeno mišljenje građana mjesnog odbora za koje se traži promjena područja.

Članak 75.

Nadzor nad zakonitošću rada tijela mjesnog odbora obavlja Općinski načelnik.

Općinski načelnik može u postupku provođenja nadzora nad zakonitošću rada mjesnog odbora predložiti Općinskom vijeću raspuštanje vijeća mjesnog odbora, ako ono učestalo krši odredbe ovog Statuta, pravila mjesnog odbora i ne izvršava povjerene mu poslove.

XI. IMOVINA I FINANCIRANJE

Članak 76.

Sve pokretne i nepokretne stvari, te imovinska prava koja pripadaju Općini Rakovec, te čine imovinu Općine.

Članak 77.

Imovinom Općine upravljaju Općinski načelnik i Općinsko vijeće u skladu s odredbama ovog Statuta pažnjom dobrog domaćina.

Općinski načelnik u postupku upravljanja imovinom Općine donosi pojedinačne akte glede upravljanja imovinom, na temelju općeg akta Općinskog vijeća o uvjetima, načinu i postupku gospodarenja nekretninama u vlasništvu Općine.

Članak 78.

Općina Rakovec ima prihode kojima u okviru svog samoupravnog djelokruga slobodno raspolaže.

Prihodi Općine su:

- općinski porezi, prirez, naknade, doprinosi i pristojbe, u skladu sa zakonom i posebnim  
odlukama Vijeća,

- prihodi od stvari u vlasništvu Općine i imovinskih prava,

- prihod od trgovačkih društava i drugih pravnih osoba u vlasništvu Općine odnosno u  
kojima Općina ima udjele ili dionice,

- prihodi od koncesija,

- novčane kazne i oduzeta imovinska korist za prekršaje koje propiše Općina u skladu  
sa zakonom,

- udio u zajedničkim porezima sa županijom i Republikom Hrvatskom,

- sredstva pomoći i dotacije Republike Hrvatske predviđena u Državnom proračunu,

- drugi prihodi određeni zakonom.

Članak 79.

Proračun Općine i odluka o izvršenju proračuna donosi se za proračunsku godinu i vrijedi za godinu za koju je donesen.

Proračunska godina je razdoblje od dvanaest mjeseci, koja počinje 1. siječnja, a završava 31. prosinca.

Općinsko vijeće donosi proračun za sljedeću proračunsku godinu na prijedlog Općinskog načelnika kao jedinog ovlaštenog predlagatelja, na način i u rokovima propisanim zakonom. Općinski načelnik može podneseni prijedlog proračuna povući i nakon glasovanja o amandmanima, a prije glasovanja o proračunu u cjelini.

Ako Općinski načelnik nakon što je povukao prijedlog, ne predloži novi prijedlog proračuna u roku koji omogućava njegovo donošenje, Vlada Republike Hrvatske po proceduri propisanoj zakonom, razriješit će Općinskog načelnika i njegovog zamjenika.

Ukoliko se proračun za sljedeću proračunsku godinu ne može donijeti u propisanom roku, Vijeće donosi odluku o privremenom financiranju na način i postupku propisanim zakonom i to najduže za razdoblje od prva tri mjeseca proračunske godine.

Ukoliko se prije početka naredne godine ne donese niti odluka o privremenom financiranju, financiranje se obavlja izvršavanjem redovnih nužnih izdataka u skladu s posebnim zakonom.

XII. AKTI OPĆINE

Članak 80.

Općinsko vijeće na temelju prava i ovlaštenja utvrđenih zakonom i ovim Statutom donosi Statut, Poslovnik, proračun, odluku o izvršenju proračuna, odluke i druge opće akte i zaključke.

Općinsko vijeće donosi odluke većinom glasova na sjednici prisutnih vijećnika.

Statut, proračun, godišnji izvještaj o izvršenju proračuna, odluka o raspisivanju referenduma i odluka o pristupanju raspravi o predloženoj promjeni Statuta donose se većinom glasova svih članova Općinskog vijeća.

Odluku o raspisivanju referenduma za opoziv općinskog načelnika i njegovog zamjenika koji je predložilo 2/3 članova općinskog vijeća Općinsko vijeće donosi dvotrećinskom većinom glasova svih članova općinskog vijeća.

Vijeće donosi rješenja i druge pojedinačne akte, kada u skladu sa zakonom rješava o pojedinačnim stvarima.

Članak 81.

Općinski načelnik u poslovima iz svog djelokruga donosi odluke, zaključke, pravilnike, te opće akte kada je za to ovlašten zakonom ili općim aktom Vijeća.

Članak 82.

Radna tijela Vijeća donose zaključke i preporuke.

Članak 83.

Jedinstveni upravni odjel u izvršavanju općih akata Vijeća donose pojedinačne akte kojima rješavaju o pravima, obvezama i pravnim interesima fizičkih i pravnih osoba.

Protiv pojedinačnih akata iz stavka 1. ovog članka, može se izjaviti žalba nadležnom upravnom tijelu Zagrebačke županije.

Na donošenje pojedinačnih akata shodno se primjenjuju odredbe Zakona o općem upravnom postupku i drugih propisa.

U izvršavanju općih akata Vijeća pojedinačne akte donose i pravne osobe kojima su u skladu sa zakonom, povjerene javne ovlasti.

Članak 84.

Pojedinačni akti kojima se rješava o obvezi razreza, doprinosa i naknada donose se u skraćenom upravnom postupku.

Skraćeni upravni postupak provodi se i kod donošenja pojedinačnih akata kojima se rješava o pravima, obvezama i interesima fizičkih i pravnih osoba od strane pravnih osoba kojima je Općina osnivač.

Protiv pojedinačnih akata Vijeća i načelnika kojima se rješava o pravima, obvezama i pravnim interesima fizičkih i pravnih osoba, ako posebnim zakonom nije drugačije propisano, ne može se izjaviti žalba, već se može pokrenuti upravni spor.

Članak 85.

Nadzor zakonitosti općih akata koje u svom samoupravnom djelokrugu donosi Općinsko vijeće obavlja nadležno tijelo državne uprave u čijem je djelokrugu opći akt.

Predsjednik općinskog Vijeća dostavlja Statut, Poslovnik, proračun, i druge opće akte nadležnom tijelu državne uprave u čijem je djelokrugu opći akt, s izvatkom iz zapisnika sa sjednice Vijeća, u roku od 15 dana od dana donošenja.

Članak 86.

Detaljnije odredbe o aktima Općine i postupku donošenja akata utvrđuje se Poslovnikom Općinskog vijeća.

Članak 87.

Opći akti se prije nego što stupe na snagu, objavljuju u Glasniku Zagrebačke županije.

Opći akti stupaju na snagu osmog dana od dana objave u službenom glasilu.

Iznimno, općim aktom se može iz osobito opravdanih razloga odrediti da stupa na snagu prvog dana od dana objave.

Opći akti ne mogu imati povratno djelovanje.

XIII. JAVNOST RADA

Članak 88.

Rad Općinskog vijeća, Općinskog načelnika i Jedinstvenog upravnog odjela je javan.

Članak 89.

Javnost rada Vijeća osigurava se:

- javnim održavanjem sjednica,

- izvještavanjem i napisima u tisku i drugim oblicima javnog priopćavanja,

- objavljivanjem općih akata i drugih akata u Glasniku Zagrebačke županije i na web  
stranicama.

Javnost rada načelnika osigurava se:

- izvještavanjem i napisima u tisku i drugim oblicima javnog priopćavanja,

- objavljivanjem općih akata i drugih akata u Glasniku Zagrebačke županije, oglasnoj  
ploči i na web stranicama Općine.

XIV. SPRJEČAVANJE SUKOBA INTERESA

Članak 90.

Način djelovanja načelnika i zamjenika načelnika u obnašanju javnih dužnosti uređen je posebnim zakonom.

XV. PRIJELAZNE I ZAVRŠNE ODREDBE

Članak 91.

Prijedlog za promjenu Statuta može podnijeti jedna trećina vijećnika Općinskog vijeća, Općinski načelnik i Komisija za Statut, Poslovnik.

Prijedlog mora biti obrazložen, a podnosi se predsjedniku Vijeća.

Vijeće, većinom glasova svih vijećnika, odlučuje da li će pristupiti raspravi o predloženoj promjeni Statuta.

Ako se ni nakon ponovljene rasprave ne donese odluka da će se pristupiti raspravi o predloženoj promjeni, isti prijedlog se ne može ponovno staviti na dnevni red Vijeća, prije isteka roka od šest mjeseci od dana zaključivanja rasprave o prijedlogu.

Članak 92.

Odluke i drugi opći akti doneseni na temelju Statuta Općine Rakovec i zakona, uskladit će se s odredbama ovog Statuta i zakona kojim se uređuje pojedino područje u zakonom propisanom roku.

Članak 93.

Stupanjem na snagu ovog Statuta prestaje važiti Statut općine Rakovec („Glasnik Zagrebačke županije“ broj: 15/09, 9/13, 11/13 i 3/18)

Članak 94.

Ovaj Statut stupa na snagu osmog dana od dana objave u „Glasniku Zagrebačke županije“ .

Klasa: \_\_\_\_\_\_\_\_\_\_

Urbroj: \_\_\_\_\_\_\_\_\_\_

Rakovec, \_\_\_\_\_\_ 2020.

REPUBLIKA HRVATSKA

ZAGREBAČKA ŽUPANIJA

OPĆINA RAKOVEC

Općinsko vijeće

PREDSJEDNIK:

Ivan Zadravec